Iċ-ċertifikazzjoni taċ-ċibersigurtà tal-UE ser tgħinek tagħmel għażliet informati. L-UE ser issaħħaħ ir-reżiljenza ċibernetika tagħha billi tistabbilixxi qafas ta' ċertifikazzjoni għall-UE kollha għall-prodotti, servizzi u proċessi tat-teknoloġija tal-informazzjoni u tal-komunikazzjoni (ICT). L-industrija tista' tuża l-mekkaniżmu l-ġdid biex tiċċertifika prodotti bħal karozzi konnessi u apparat mediku intelliġenti. Illum il-Kunsill qabel dwar l-approċċ ġenerali tiegħu rigward il-proposta, magħrufa bħala l-Att dwar iċ-Ċibersigurtà. Il-proposta ser tgħolli wkoll l-istatus attwali tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni (ENISA) għal aġenzija permanenti tal-UE għaċ-ċibersigurtà. Aħna lkoll irridu li l-apparati tagħna jkunu sikuri. Dan il-qafas ġdid ta' ċertifikazzjoni ser iżid il-fiduċja u l-kunfidenza f'soluzzjonijiet diġitali innovattivi. Ivaylo Moskovski, il-Ministru għat-Trasport, it-Teknoloġija tal-Informazzjoni u l-Komunikazzjoni tal-Bulgarija. Ċertifikazzjoni komuni taċ-ċibersigurtà L-abbozz ta' regolament joħloq mekkaniżmu għall-istabbiliment ta' skemi ta' ċertifikazzjoni Ewropej taċ-ċibersigurtà għal proċessi, prodotti, u servizzi speċifiċi tal-ICT. Iċ-ċertifikati li jinħarġu taħt l-iskemi ser ikunu validi fil-pajjiżi kollha tal-UE, biex b'hekk ikun aktar faċli għall-utenti li jkollhom fiduċja fis-sigurtà ta' dawn it-teknoloġiji, u għall-kumpaniji biex iwettqu n-negozju tagħhom b'mod transkonfinali. Iċ-ċertifikazzjoni ser tkun volontarja, sakemm ma jiġix speċifikat mod ieħor fil-liġi tal-UE jew fil-liġi tal-istati membri. Uħud mill-karatteristiċi koperti jkunu jinkludu pereżempju r-reżiljenza għal telf aċċidentali jew alterazzjoni malizzjuża tad-data. Ser ikun hemm tliet tipi differenti ta' livelli ta' assigurazzjoni: bażika, sostanzjali jew għolja. Fil-livell bażiku, ser ikun possibbli għall-manifatturi jew għall-fornituri ta' servizzi li jwettqu l-valutazzjoni tal-konformità huma stess. Aġenzija tal-UE għaċ-ċibersigurtà Ir-regoli l-ġodda ser jagħtu lill-ENISA mandat permanenti u ser jikkjarifikaw ir-rwol tagħha bħala l-aġenzija tal-UE għaċ-ċibersigurtà. L-ENISA ser tingħata kompiti ġodda rigward l-appoġġ lill-istati membri, l-istituzzjonijiet tal-UE u partijiet ikkonċernati oħra dwar kwistjonijiet ċibernetiċi. Hija ser torganizza b'mod regolari eżerċizzji taċ-ċibersigurtà fil-livell tal-UE, u tappoġġa u tippromwovi l-politika tal-UE dwar iċ-ċertifikazzjoni taċ-ċibersigurtà. L-ewwel att legali tal-UE, id-direttiva dwar iċ-ċibersigurtà, is-sigurtà tan-netwerks u tal-informazzjoni (NIS) mill-2016, kien diġà ta rwol prinċipali lill-ENISA fl-appoġġ tal-implimentazzjoni tad-direttiva. Bħala parti mill-mandat ser ikun hemm netwerk ta' uffiċjali nazzjonali ta' kollegament li jiffaċilita l-kondiviżjoni tal-informazzjoni bejn l-ENISA u l-istati membri. It-test kif ser isir liġi? It-test maqbul illum huwa l-pożizzjoni tal-Kunsill għan-negozjati mal-Parlament Ewropew. Kemm il-Kunsill u l-Parlament iridu jaqblu dwar it-test qabel dan ikun jista' jidħol fis-seħħ. L-Att dwar iċ-Ċibersigurtà – Approċċ ġenerali tal-Kunsill Ir-riforma taċ-ċibersigurtà fl-Ewropa (informazzjoni ġenerali) Suq uniku diġitali għall-Ewropa (informazzjoni ġenerali) Ara l-paġna tal-laqgħa